"Мин читтә эшләп йөргәндә син миңа хыянәт иткәнсең икән...”

	Бу тормышта үзебезгә сабак алырдай гыйбрәтле хәлләрне еш ишетергә туры килә. Шуның берсен сезгә дә сөйләп үтим әле.	 Бик борынгы заманнарда бер патша үзе яшәгән төбәктә башкалардан аерылып торган зур, матур шәһәр төзетергә карар итә. Үзе янына бик күп ташчыларны җыеп, ул аларга әлеге әмерен җиткерә. Ташчылар арасында әле кичә генә сөйгәне белән ярәшкән япь-яшь бер егет тә була. Шәһәр төзелеше шактый елларга сузыла. Инде барлык эшләр төгәлләнгәч, патша төзүчеләрдән канәгать булуын белдерә һәм аларны бүләкләргә чакыра. Иң әүвәл ул аларга түбәндәге сорауны бирә: “Сез хезмәтегез өчен нәрсә телисез: акчамы, яки тормышта бик кирәк булган өч алтын киңәшме?” Әлбәттә инде, барлык төзүчеләр дә акча теләүләрен әйтәләр, сөенә-сөенә үзләренең өлешләрен алалар. Ә эшкә тотынган вакытта япь-яшь булган, инде хәзер ир уртасына әверелгән егетебез үзенә өч алтын киңәшне сорый. Патша аңа сынаулы караш ташлаганнан соң, киңәшләрен җиткерә. “Беренче киңәш шул сиңа, егет: кулларыңда булган йөгеңне беркайчан да ышанып таныш түгел атлы юлдашыңа бирмә. Икенче киңәш: сәфәр вакытында төн кунарга беркайчан да ире хатыныннан яки хатыны иреннән бик яшь булган гаиләдә тукталма. Өченче киңәш: онытма, синең кул бармакларыңның һәрбер тырнагына “сабыр бул” дип язылган. Бары тик син аны күрмәскә генә мөмкинсең”. 
	Гөлчәчәк САДРЕТДИНОВА, Азнакай	
Татарстан яшьләре

	№ --- | 25.05.2021	


